钦定古今图书集成/明伦汇编/官常典/第096卷 > 宿王矧思阿补
## 钦定古今图书集成/明伦汇编/官常典/第096卷 > 宿王矧思阿补

按《金史》本传：“矧思阿补正隆元年四月生小底，东胜
家保养之。赐东胜钱千万，仍为起第。五月己酉弥月，
封其母唐括氏为柔妃，赐京师贫者五千人钱，人钱
二百。二年，矧思阿补生日，海陵与永寿太后及皇后、
太子光英幸东胜家。三年正月五日，矧思阿补薨，海
陵杀太医副使谢友正、医者安宗义及其乳母，杖东”
胜一百，除名。明日，追封矧思阿补为宿王，葬大房山。
谏议大夫杨伯雄入直禁中，因与同直者相语，伯雄
曰：“宿王之死，盖养于宫外，供护虽谨，不若父母膝下，
岂国家风俗素尚如此？”或以此言告海陵，海陵大怒谓伯雄曰：“尔臣子也，君父所为，岂得言风俗？宫禁中
事，岂尔当言？朕或体中不佳，间不视”朝，祗是少得人
几拜耳。而庶事皆奏决便殿，纵有死刑，不即论决，盖
使囚者得缓其死。至于除授宣敕，虽复稽缓，有何利
害？朕每当闲暇，颇阅教坊声乐，聊以自娱。《书》云：“内作
色荒，外作禽荒，酣酒嗜音，峻宇雕墙。有一于此，未或
不亡。”此戒人君不恤国事，溺于此者耳。如我，虽使声
乐喧动天地，宰相敢“有滥与人官，而吏敢有受赇者
乎？外间敢有窃议者乎？尔谏官也，有可言之事，当公
言之。言而不从，朕之非也。而乃私议，可乎？”伯雄对曰：
“陛下至德明圣，固无窃议者。愚臣失言，罪当万死，惟
陛下哀怜。”海陵曰：“本欲杀汝，今祗杖汝二百。”既决，杖
至四十，使近臣传诏谕伯雄曰：“以尔藩邸有旧，今特
释之。”